Da Finans og Leasing sammen med bankernes organisation Finans Danmark nogle år senere i 2014 i et høringssvar foreslog at få adgang til registret, lød det faktisk kort efter fra myndighederne, at det bestemt ikke var umuligt, og at man ville undersøge det nærmere.

- Rigspolitiet vil være indstillet på at belyse mulighederne for at etablere en offentlig adgang til politiets oplysninger om stjålne pas og kørekort, således at der for eksempel gives adgang til oplysninger om pasnummer og kørekortnummer for så vidt angår stjålne eller bortkomne pas og kørekort.

- Herved vil det være muligt for blandt andet banker og andre finansieringsselskaber umiddelbart at validere, hvorvidt et kørekort- eller pasnummer af politiet er registreret som værende tilknyttet et stjålet eller bortkommet pas eller kørekort, lød det i svaret fra 2014.

Professor undrer sig

Men efterfølgende er Finans og Leasing blevet kastet rundt i systemet - primært mellem forskellige afdelinger i Rigspolitiet og Justitsministeriet - og har aldrig været i nærheden af en afklaring.

Det undrer professor i IT- og medieret ved Copenhagen Business School Søren Sandfeld Jakobsen.

- Det har været et langt forløb, og jeg synes, at der er gode argumenter for at gøre noget. Så jeg forstår ikke, at de relevante myndigheder ikke har rykket for lang tid siden.

- De burde have købt ind på branchens problemstilling og lavet de nødvendige administrative tiltag og muligvis en lovændring, hvis det skulle til, siger han.

Har myndighederne sovet i timen?

- Ja, set i bakspejlet. For der blev dengang advaret om en stigning i svindel med ID-papirer, og det er bare vokset yderligere. Vi ser mere svindel for at få adgang til leasingbiler i bandemiljøet og mere hvidvask og i værste tilfælde også terrorfinansiering.

- Alt det forudsætter adgang til finansieringsselskaber. Det her problem er blevet større i den tid, hvor man har siddet på hænderne, siger Søren Sandfeld Jakobsen.

Han vurderer ikke, at der er forhindringer i forhold til persondataforordningen. Den stiller ellers store krav til behandlingen af personfølsomme oplysninger.

- Det er altid betænkeligt, når man giver private aktører adgang til følsomme offentlige registre, så jeg forstår godt, at det skal tænkes igennem, for det kan misbruges. Men nu har de også haft den tid til at gøre sig de overvejelser, og konklusionen er efter min vurdering, at man bør strække sig langt for at imødekomme det, fordi vi står over for akutte samfundsmæssige problemer.

- Det kan ikke være rigtigt, at vi skal tåle de her meget grove former for kriminalitet i Danmark, og hvis den her manglende adgang er en barriere, må vi få fjernet den. Jeg mener godt, at man inden for rammerne af persondataforordningen kan lave en løsning, siger Søren Sandfeld Jakobsen.

I bankernes organisation, Finans Danmark, er adgangen til politiets data også et stort ønske - særligt til brug i kampen mod hvidvask og terrorfinansiering.

- Efter hvidvaskreglerne skal en kunde kunne legitimere sig. Ved at få adgang til registret med oplysninger om stjålne kørekort og pas kan banken med det samme afgøre, om vedkommende er den, man udgiver sig for at være, siger juridisk direktør Kjeld Gosvig-Jensen.

- På den måde bliver bekæmpelsen af hvidvask og terrorfinansiering mere effektiv, både for myndighederne og sektoren. Det er til gavn for samfundet, siger han.

Pakke mod vanvidskørsel før jul

Justitsminister Nick Hækkerup (S) forventer før jul at kunne fremlægge en pakke med en række konkrete initiativer, som skal dæmme op for blandt andet vanvidskørsel i leasede biler.

Han afventer en undersøgelse, der i øjeblikket udføres af Rigsadvokaten og Rigspolitiet, som skal finde nogle nye værktøjer til at bekæmpe den hensynsløse kørsel.

- Vi overvejer alle muligheder. Vi vil have ram på det her vanvidskørsel og de banderelationer, der er i forbindelse med vanvidskørsel, siger Nick Hækkerup.

Justitsministeren vil ikke gøre sig "til dommer over", hvad der er gjort - eller ikke gjort - i forhold til at imødekomme leasingbranchens ønske om at få adgang til politiets register med data om stjålne kørekort og pas.

- Noget af det usmukke ved politik er, når den ene politiker kaster aben hen til den anden og siger, at "det skulle du have gjort noget ved". Jeg skal ikke gøre mig til dommer over, hvad der gået forud. Jeg kan sige, at vi kommer til at præsentere en pakke, som skal ramme vanvidskørsel, siger Nick Hækkerup, der understreger, at firmaernes adgang til politiets data er på bordet:

- Det er noget, som er med i overvejelserne. Også her er der nogle juridiske overvejelser at gøre, men hvis det er et effektivt værktøj, som vil kunne dæmme op for vanvidskørsel, så er det et element, der skal overvejes, siger justitsministeren.

Han understreger også, at politiets mulighed for konfiskation af leasede biler efter vanvidskørsel er på bordet.

Leasingbranchen har tidligere foreslået at få adgang til blandt andet oplysninger om såkaldt Eskat-data, der vil give leasingfirmaerne mulighed for at indhente oplysninger om en kundes nuværende økonomiske situation, altså om vedkommende eksempelvis har en arbejdsgiver og får løn.

Det vil i leasingfirmaernes øjne også kunne minimere risikoen for, at leasede biler kommer i hænderne på bandemedlemmer. Problemet er nemlig, at føreren af den leasede bil i flere tilfælde ikke er ejer af bilen; den leases nemlig og står i en anden persons navn, en såkaldt stråmand.